Warm voertuie kan lewensgevaarlik wees - WelstandWelstand
Tuis / 2016-gesond / Warm voertuie kan lewensgevaarlik wees
Woensdag | 05 Oktober | 2016
Om babas, kinders, bejaardes, ander kwesbare persone of diere alleen in 'n toe voertuig te laat, selfs vir 'n kort tydjie, is gevaarlik, potensieel selfs dodelik, en moet te alle tye vermy word.
Shalen Ramduth, algemene bestuurder van nasionale operasies vir Netcare 911, sê die temperatuur binne-in 'n voertuig wat in die son geparkeer is, kan eksponensieel verhoog, wat 'n situasie veroorsaak wat vir beide oud en jonk lewensgevaarlik is. "Dis is omdat energie van die son wat deur die glas kan dring, binne-in die voertuig skyn en die interieur spoedig verwarm. Met baie min weerkaatsende oppervlaktes in die voertuig, word die energie geabsorbeer eerder as na buite uitgestraal. As daar beperkte lugvloei is, bly energie wat nie uitstraal nie ook in die voertuig, en dit dra daartoe by dat die temperatuur spoedig styg."
Ramduth sê Netcare 911 het al per geleentheid gereageer op oproepe rakende gedehidreerde kinders en bejaardes wat in motorvoertuie gelaat is. "Dit gebeur so maklik en onverwags. Kinders raak soms aan die slaap en word in voertuie vergeet, terwyl ander agtergelaat word omdat hulle versorgers onderskat hoe lank hulle van die voertuig weg gaan wees asook die gevare verwant daaraan om hulle kinders alleen te laat. Kinders kan hulself ook per ongeluk binne-in 'n stilstaande voertuig toesluit terwyl hulle speel."
'n Artikel getiteld "Heat Stress from Enclosed Vehicles: Moderate Ambient Temperatures Cause Significant Temperature Rise in Enclosed Vehicles", gepubliseer in Pediatrics, verskaf getuienis wat bewys dat die temperatuur binne-in 'n voertuig in die eerste 15 tot 30 minute beduidend kan styg. Om die vensters effens oop te los, verminder ook nie die maksimum temperatuur gemeet binne-in die voertuig beduidend nie.
In toetse uitgevoer op 'n relatiewe koel dag, het die temperatuur in 'n voertuig binne 25 minute 37.7°C bereik terwyl die temperatuur buite slegs 22.7°C was.
Waarom kinders hoë risiko is
"Babas en jong kinders loop 'n hoër risiko om sonsteek op te doen aangesien hulle liggame soveel as drie tot vyf keer vinniger verhit as dié van 'n volwassene, want hulle interne termo-reguleringstelsels is nie ten volle ontwikkel nie. Onder stres is hulle geneig om hitte vinnig te absorbeer of genereer en is minder in staat om die liggaam af te koel," sê Ramduth.
"Dit maak hulle besonder kwesbaar vir hitte-uitputting of sonsteek. As hierdie mediese toestande nie vinnig behandel word nie kan dit baie ernstig, selfs lewensgevaarlik wees," merk hy op.
Waarom bejaardes hoë risiko is
Bejaardes is ook aan risiko blootgestel omdat hulle liggame minder water bevat as dié van gesonde volwassenes en die dorsmeganisme dikwels minder sensitief word namate mense ouer word. Dit beteken dat hulle minder geneig voel om water te drink en gehidreer te bly. Baie ouer individue neem ook medikasie wat 'n dehidrerende effek op die liggaam het of die liggaam se vermoë belemmer om homself af te koel.
Ramduth adviseer dat dit dus belangrik is dat babas, kinder en bejaardes wat alleen in warm voertuie gelaat word, 'n mediese ondersoek ondergaan om te verseker dat hulle nie aan hitte-uitputting of sonsteek ly nie.
Netcare 911 se advies om die veiligheid van ons kinders en bejaardes te verseker:
As jy 'n kind of bejaarde sien wat in 'n warm voertuig gelaat is en jy is besorg oor hulle veiligheid, skakel 'n mediese nooddiensverskaffer.
Maak seker dat almal jou voertuig verlaat het na jy dit parkeer het. Moenie slapende kinders vergeet nie.
Sluit jou kar en maak seker die kinders het nie toegang tot jou sleutels nie. Leer jou kinders om nie in motorvoertuie te speel nie.
"Moet nooit kinders, bejaardes of troeteldiere in voertuie laat nie, nie eers vir 'n minuut nie. Jy mag dink jy hardloop gou by 'n winkel in, maar jy mag in 'n tou vassit of opgehou word. Jy mag in die skadu parkeer slegs om te ontdek dat die voertuig in die vol son staan wanneer jy terugkeer. Dit is eenvoudig nie die risiko werd om die gesondheid en lewens van jou geliefdes te kompromitteer nie," voeg hy by.